Document ID: 32002D0262

Απόφαση του Ευρωπαϊκού Κοινοβουλίου
της 14ης Μαρτίου 2002
που τροποποιεί την απόφαση 94/262/ΕΚΑΧ, ΕΚ, Ευρατόμ σχετικά με το καθεστώς του διαμεσολαβητή και τους γενικούς όρους άσκησης των καθηκόντων του
(2002/262/ΕΚ, ΕΚΑΧ, Ευρατόμ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 195 παράγραφος 4,
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 20Δ παράγραφος 4,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 107Δ παράγραφος 4,
το ψήφισμα του Ευρωπαϊκού Κοινοβουλίου, της 17ης Νοεμβρίου 2000, με θέμα την τροποποίηση της απόφασης του Ευρωπαϊκού Κοινοβουλίου της 9ης Μαρτίου 1994 σχετικά με το καθεστώς του διαμεσολαβητή και τους γενικούς όρους άσκησης των καθηκόντων του(1),
τη γνώμη της Επιτροπής,
Με την έγκριση του Συμβουλίου,
Εκτιμώντας τα ακόλουθα:
(1) Δυνάμει του άρθρου 22 παράγραφος 5 του δημοσιονομικού κανονισμού της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων(2), ο διαμεσολαβητής εξομοιούται προς θεσμικό όργανο για την εφαρμογή του ως άνω κανονισμού.
(2) Ο κανονισμός (ΕΚ, ΕΚΑΧ, Ευρατόμ) αριθ. 2673/1999 του Συμβουλίου, που τροποποιεί τον δημοσιονομικό κανονισμό, δημιούργησε ειδικό τμήμα για τον διαμεσολαβητή στο γενικό προϋπολογισμό της Ευρωπαϊκής Ένωσης και τροποποίησε, κατά συνέπεια, τις διατάξεις του δημοσιονομικού κανονισμού που το αφορούν.
(3) Είναι, άρα, απαραίτητο να τροποποιηθεί η απόφαση 94/262/ΕΚΑΧ, ΕΚ, Ευρατόμ του Ευρωπαϊκού Κοινοβουλίου, της 9ης Μαρτίου 1994, σχετικά με το καθεστώς του διαμεσολαβητή και τους γενικούς όρους άσκησης των καθηκόντων του(3), καθόσον προβλέπει ότι ο προϋπολογισμός του διαμεσολαβητή εμφαίνεται ως παράρτημα του τμήματος Ι (Κοινοβούλιο) του γενικού προϋπολογισμού των Ευρωπαϊκών Κοινοτήτων.
(4) Πρέπει, κατά συνέπεια, να καταργηθούν τα άρθρα 12 και 16 της ως άνω απόφασης,
ΑΠΟΦΑΣΙΖΕΙ:
Άρθρο 1
Τα άρθρα 12 και 16 της απόφασης 94/262/ΕΚΑΧ, ΕΚ, Ευρατόμ καταργούνται.
Άρθρο 2
Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.
Άρθρο 3
Η παρούσα απόφαση αρχίζει να ισχύει την ημερομηνία της δημοσίευσής της.
Εφαρμόζεται από την 1η Ιανουαρίου 2000.
Στρασβούργο, 14 Μαρτίου 2002.

Labels: 10
9
11
15